ตำรวจเตือนเล่นเฟซบุ๊กถูกรางวัลระวังคนร้ายหลังไมค์ล้วงข้อมูล หลอกให้โอนเงิน
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ แจ้งเตือนประชาชนเกี่ยวกับอาชญากรรมทางเทคโนโลยี โดยคนร้ายจะโพสต์เฟซบุ๊กให้เข้ามาร่วมตอบคำถามชิงรางวัล เมื่อเหยื่อลงเชื่อและตอบคำถามถูกต้องก็จะส่งข้อความติดต่อทางหลังไมค์ หรือให้แอดไลน์มาคุย เพื่อหลอกล่อให้เหยื่อส่งเงิน หรือข้อมูลส่วนบุคคลต่างๆ  โดยมักอ้างว่าเหยื่อต้องโอนเงินจ่ายภาษี หรือค่าธรรมเนียมในการรับของรางวัลก่อน เมื่อเหยื่อโอนเงินแล้วก็จะบล็อกไม่สามารถติดต่อได้ อ้างว่าต้องส่งข้อมูลส่วนบุคคล เช่น ข้อมูลบัตรประชาชน วันเดือนปีเกิด เลขหลังบัตรประชาชน หมายเลขโทรศัพท์ และข้อมูลบัญชีธนาคาร เพื่อตรวจสอบก่อนมอบรางวัล หรือการมอบเงินรางวัลในรูปแบบของเครดิตในเว็บไซต์พนันออนไลน์ เพื่อหลอกล่อให้เหยื่อสมัครเข้าเล่นพนันออนไลน์ในเว็บไซต์ของคนร้าย ขอให้ประชาชนระมัดระวังสื่อสังคมออนไลน์ ที่ชักชวนให้เล่นกิจกรรมลุ้นรับของรางวัล โดยให้ดูความน่าเชื่อถือของผู้จัดกิจกรรมก่อนทุกครั้ง และไม่ส่งเงินหรือข้อมูลส่วนบุคคลใดๆ เพราะอาจตกเป็นเหยื่อของกลุ่มมิจฉาชีพได้ ทั้งนี้ หากตกเป็นเหยื่อของอาชญากรรมออนไลน์ สามารถแจ้งความร้องทุกข์ได้ที่สถานทีตำรวจในท้องที่เกิดเหตุ หรือแจ้งความออนไลน์ได้ด้วยตนเองที่เว็บไซต์https://www.thaipoliceonline.com ได้ตลอด 24 ชั่วโมง